Official Journal L 215 , 10/08/2002 P. 0013 - 0022



Id-Deċiżjoni tal-Kunsill tat-22 ta' Lulju 2002 dwar il-parteċipazzjoni tal-Komunità fil-Grupp Internazzjonali ta' Studju fuq il-Gomma (2002/651/KE) IL-KUNSILL TA' L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 133 tiegħu, Wara li kkunsidra l-proposta mill-Kummissjoni, Billi: (1) Il-Grupp Internazzjonali ta' Studji dwar il-Gomma (IRSG) ġie stabbilit fl-1944 wara t-tmiem ta' l-Iskema Internazzjonali ta' Regolamenti tal-Gomma li kienet ilha tiffunzjona mill-1934. Il-Grupp approva emendi għar-Regoli tal-Proċedura fil-laqgħat tal-Kapijiet tad-Delegazzjonijiet miżmuma matul is-sitta u tletin u s-sebgħa u tletin Assemblea tan-Nazzjonijiet f'Tokyo (Marzu 1995) u f'Phuket (April 1996). (2) L-IRSG hu Organizzazzjoni Intergovernmentali li għandha l-istatut ta' organizzazzjoni internazzjonali, li tinsab fir-Renju Unit, kif stabbilita formalment minn Ftehim ta' Kwartieri Ġenerali mal-Gvern tar-Renju Unit, iffirmat fl-14 ta' Frar 1978, li jfisser il-privileġġi u l-immunitajiet li jgawdu minnhom il-Grupp u s-Segretarjat. L-għan tal-Grupp hu li: ‘… jipprovdi ċentru għal diskussjoni ta' problemi li jolqtu l-produzzjoni u l-konsum kif ukoll il-kummerċ ta' gomma naturali u sintentika u sabiex jiġbor u jxerred l-informazzjoni statistika kompleta ta' l-industrija globali tal-gomma '. (3) Il-Grupp jiddisponi minn Segretarjat ġestit minn Segretarju-Ġenerali, li hu responsabbli tal-Grupp u minn Kumitat Eżekuttiv, li hu l-Kap Eżekuttiv. F'termini amministrattivi, is-Segretarju Ġenerali jiddependi mill-Kumitat Eżekuttiv li jiltaqa' minn erba' sa sitt darbiet fis-sena, u li jikkonsisti f'erbatax-il Gvern Membru eletti fil-laqgħa annwali. Il-President tal-Grupp jiġi elett għal perjodu ta' sentejn fil-laqgħat annwali u, ex officio, iservi fuq il-Kumitat Eżekuttiv. L-ogħla korp hu kkostitwit mill-Kapijiet tad-Delegazzjonijiet li jiltaqgħu fil-Laqgħat Annwali jew fil-Laqgħat Speċjali. (4) L-attivitajiet tal-Grupp jipprovdu ċentru għad-diskussjonijiet ta' kwistjonijiet li jolqtu lill-industrija globali tal-gomma, il-ġbir, il-konvalida u l-pubblikazzjoni ta' Statistika awtoritattivi fuq il-produzzjoni, il-konsum u l-kummerċ tal-gomma naturali u sintentika. Huma prinċipalment iffinanzjati mill-kontribuzzjonijiet tal-Gvernijiet Membri. Mill-budget approvat, 60 % għandu jintlaħaq minn kontribuzzjonijiet bażiċi mħallsa bħala ammonti ugwali mill-Gvernijiet Membri kollha. Il-bilanċ ta' 40 % għandu jitħallas mill-Gvernijiet Membri bi proporzjoni għall-produzzjoni jew għall-konsum tagħhom (liema hu l-aktar) ta' gomma ġdida fis-sena kalendarja preċedenti għas-sena finanzjarja in kwistjoni. (5) Wara l-likwidazzjoni finali tal-Kunsill Internazzjonali tal-Gomma Naturali (INRO) fil-31 ta' Awissu 2001, djalogu tal-futur bejn il-pajjiżi importaturi u l-esportaturi tal-gomma naturali jinkiseb aħjar billi tiġi msaħħa l-IRSG li ilu jeżisti, li jikkostitwixxi ċ-ċentru għad-diskussjoni ta' kwistjonijiet li joltqu l-fornitura u d-domanda għall-gomma kemm naturali kif ukoll sintentika. (6) Diversi Stati Membri ta' l-Unjoni Ewropea huma membri ta' l-IRSG, prinċipalment: Belġju, Franza, il-Ġermanja, l-Italja, l-Olanda, Spanja u r-Renju Unit. (7) Il-Kunsill ta' l-Unjoni Ewropea, skond il-bażi tar-rakkomandazzjoni tal-Grupp tiegħu ta' Ħidma dwar il-bżonnijiet essenzali, stieden 'il-Kummissjoni biex tieħu l-passi neċessarji sabiex tikkonsenta lill-Komunità Ewropea biex tingħaqad ma' l-IRSG bħala membru sħiħ, IDDEĊIEDA DAN LI ĠEJ: Artikolu 1 Il-Kostituzzjoni u r-Regoli ta' Proċedura tal-Grupp Internazzjonali ta' Studju dwar il-Gomma (IRSG) huma hawnhekk aċċettati mill-Komunità Ewropea. It-test tal-Kostituzzjoni u tar-Regoli ta' Proċedura hu anness ma' dan. Artikolu 2 Il-President tal-Kunsill hu hawnhekk awtorizzat biex jinnomina l-persuni li għandhom il-poter li jiddikjaraw il-proċedura ta' aċċettazzjoni għall-adeżjoni fl-IRSG f'isem il-Komunità. Magħmula fi Brussel,fit-22 ta' Lulju 2002. F'isem il-Kunsill Il-President P. S. Møller -------------------------------------------------- ANNESS KOSTITUZZJONI U REGOLI TA' PROĊEDURA GĦALL-GRUPP INTERNAZZJONALI TA' STUDJU DWAR IL-GOMMA KOSTITUZZJONI Termini ta' referenza 1. Għall-Grupp Internazzjonali ta' Studju dwar il-Gomma jistgħu jingħaqdu pajjiżi interessati fil-produzzjoni jew fil-konsum kif ukoll fil-kummerċ ta' gomma naturali u sintetika. 2. Il-membri għandhom jikkontribwixxu ammont, fuq bażi miftiehma, għall-attivitajiet tal-Grupp. 3. Il-kwartieri ġenerali tal-Grupp għandhom ikunu f'Londra u l-Grupp għandu jiddependi minn Segretarjat biex iwettaq ix-xogħol, prinċipalment dak li jinġabru u jinxterdu l-istatistiċi. 4. Il-Grupp se jiltaqa' perjodikament, fid-dati u fil-postijiet konvenjenti għall-membri sabiex jeżaminaw il-posizzjoni ta' statistika u sabiex jiddiskutu l-problemi komuni ta' l-industrija tal-gomma. 5. Il-Grupp għandu jiżvolġi jew jinkariga terzi persuni sabiex jiżvolġu dawn l-istudji dwar is-sitwazzjoni globali tal-gomma skond l-esiġenzi, waqt li tittieħed f'konsiderazzjoni l-opportunità li tiġi fornuta informazzjoni komprensiva dwar is-sitwazzjoni tad-domanda u l-provvista u l-iżvilupp probabbli tagħha. 6. Il-Grupp għandu jikkunsidra l-miżuri maħluqin sabiex jespandu l-konsum globali tal-gomma. 7. Il-Grupp għandu jikkunsidra l-aħjar mod biex jiġu solvuti xi diffikultajiet speċjali li jikkonċernaw lill-membri, u jistgħu jippreżentaw rapporti u rakkomandazzjonijiet fuq dan. 8. Gvernijiet u organizzazzjonijiet intergovernattivi li juru interess jistgħu jiġu nformati dwar l-istudji li saru u dwar ir-riżultati tad-diskussjonijiet kif meqjus xieraq. Obbligazzjonijiet tal-membri 9. Il-membri għandhom ir-responsabbiltà, sa fejn hu possibli, li jipprovdu lis-Segretarjat bl-istatistiċi dwar il-produzzjoni u l-konsum, kif ukoll il-kummerċ tal-gomma fit-territorji rispettivi tagħhom u bi Kull informazzjoni oħra li hi rilevanti għall-istimi attwali u għal tendenzi futuri. 10. Mill-budget annwali approvat, 60 % għandhom jintlaħqu mill-kontribuzzjonijiet bażiċi kif imħallsa f'ammont ugwali mill-Gvernijiet Membri kollha. 11. Il-bilanċ ta' 40 % tal-budget approvat għandu jitħallas mill-Gvernijiet Membri bi proporzjoni għall-produzzjoni jew għall-konsum tagħhom (liema hu l-aktar) ta' gomma ġdida fis-sena kalendarja preċedenti għas-sena finanzjarja in kwistjoni. Iżda jekk in-nuqqas ta' l-istatistiċi neċessarji jagħmluha impossibli li ssir stima tal-kontribuzzjoni skond din ir-regola, il-Kumitat Eżekuttiv għandu jiddetermina mill-aħjar informazzjoni disponibbli l-kontribuzzjoni li għandha titħallas u għandu jistieden lill-Gvern ikkonċernat biex jaqbel ma' din l-istima. 12. Membri ġodda li jingħaqdu mal-Grupp matul is-sena finanzjarja għandhom jikkontribwixxu għall-budget kif ġej: (i) mill-1 ta' Lulju sat-30 ta' Settembru, il-kontribuzzjoni bażika sħiħa; (ii) mill-1 ta' Ottubru sal-31 ta' Diċembru, tliet kwarti tal-kontribuzzjoni bażika; (iii) mill-1 ta' Jannar sal-31 ta' Marzu, nofs il-kontribuzzjoni bażika; (iv) mill-1 ta' April sat-30 ta' Ġunju, kwart tal-kontribuzzjoni bażika. 13. Is-somom kollha dovuti mill-Gvernijiet Membri għandhom jitħallsu fil-muniti nazzjonali rispettivi tagħhom jekk jistgħu jinbidlu fil-munita tar-Renju Unit; inkella fil-munita tar-Renju Unit. 14. Membri li għandhom sentejn kontribuzzjoni mhux imħallsa, sakemm il-Grupp ma jiddeċidiex mod ieħor, jieqfu milli jgawdu mill-privileġġi tas-sħubija sakemm jitħallsu l-arretrati u l-kontribuzzjonijiet tas-sena attwali. Organizzazzjoni u proċeduri 15. Il-Grupp għandu jiltaqa' minn ta' l-inqas darba kull sena kalendarja u f'dawk iż-żminijiet li jiġu stabbiliti mill-Kumitat Eżekuttiv. 16. Il-Grupp għandu jiltaqa' f'Londra jew f'post ieħor kif deċiż minnu jew mill-Kumitat Eżekuttiv fuq l-istedina ta' Gvern Membru. 17. Kull Gvern Membru li jikkostitwixxi l-Grupp għandu jaħtar rappreżentant wieħed li jista' jkun akkumpanjat minn konsulenti fi Kull laqgħa tal-Grupp. 18. Jekk ir-rappreżentant tiegħu ma jkunx jista' jkun preżenti għal laqgħa tal-Grupp, Kull Gvern Membru jista' jkun rappreżentat b'sostitut. 19. Il-preżenza ta' maġġoranza sempliċi ta' membri tal-grupp, li tinkludi minn ta' l-inqas tliet produtturi tal-gomma naturali u sitt konsumaturi, inkluż minn ta' l-inqas tliet produtturi tal-gomma sintentika, għandha tkun neċessarja sabiex tikkostitwixxi l-kworum fi Kull laqgħa tal-Grupp. 20. L-uffiċjali tal-Grupp għandhom jinkludu President, Viċi-President u Segretarju-Ġenerali. 21. Il-President u l-Viċi-President għandhom ikunu eletti mill-Grupp u għandhom jibqgħu għal sentejn finanzjarji tal-Grupp; għandhom ikunu eliġibbli għal ħatra mill-ġdid. Meta fi Kull sena kalendarja, il-laqgħa annwali tal-Grupp isseħħ wara t-30 ta' Ġunju, il-President u l-Viċi-President attwali għandhom jibqgħu sakemm jiġu eletti President u Viċi-President ġdid fil-laqgħa sussegwenti tal-Grupp. 22. Il-Grupp għandu jaħtar is-Segretarju-Ġenerali li għandu jkun il-kap eżekuttiv tas-Segretarjat u għandu jkun responsabbli għall-Grupp u għall-Kumitat Eżekuttiv għax-xogħol tiegħu. 23. Il-Grupp għandu jaħtar Kumitat Eżekuttiv li għandu jeżerċita, għal u f'isem il-Grupp, dawk il-poteri li l-Grupp għandu jiddeċiedi u jiddelega, u li għandu l-poter li jaġixxi fuq kwistjonijiet urġenti b'manjiera konsistenti ma' l-għanijiet u l-politika tal-Grupp. 24. Il-Grupp jista', minn żmien għal żmien, jaħtar dawk il-kumitati jew korpijiet ta' konsulenza li jitqiesu neċessarji u għandu jiddetermina s-sħubija u l-funzjonijiet tagħhom. 25. Il-Grupp għandu jawtorizza l-preparazzjoni u l-pubblikazzjoni ta' dawk l-istudji dwar il-posizzjoni dinjija tal-gomma u dwar suġġetti oħrajn li huma neċessarji. 26. Osservatur li jixtieq jitkellem waqt laqgħa tal-Grupp għandu jinforma lill-President bix-xewqa tiegħu li jitkellem qabel is-sessjoni u l-President jista', fid-diskrezzjoni tiegħu, jistieden lill-osservatur biex jitkellem f'ħin xieraq. Osservatur jista' jkun mistieden mill-President għal laqgħa tal-Grupp sabiex jieħu sehem fix-xogħol ta' Kull kumitat. 27. Il-Grupp jista' fi Kull ħin jemenda jew jirrevedi dawn ir-Regoli ta' Proċedura. Regoli finanzjarji 28. Is-sena finanzjarja tiddekorri mill-1 ta' Lulju sat-30 ta' Ġunju. 29. Għandu jinżamm kont bankarju f'Londra f'isem is-Segretarjat tal-Grupp Internazzjonali ta' Studju dwar il-Gomma. 30. Il-kont bankarju għandu jitħaddem b'ċekkijiet iffirmati: (i) mis-Segretarju-Ġenerali; jew (ii) fin-nuqqas tiegħu, mill-President jew mill-Viċi-President tal-Grupp jew tal-Kumitat Eżekuttiv; jew (iii) fin-nuqqas tagħhom minn Kull membru sostantiv tal-Kumitat Eżekuttiv. Wara ċertu limitu li se jiġi stabbilit mill-Kumitat Eżekuttiv, iċ-ċekkijiet għandhom jeħtieġu żewġ firem. 31. Il-kontijiet tas-Segretarjat għandhom jinżammu mis-Segretarju-Ġenerali. 32. Il-flus kollha mirċieva għandhom jiġu ddepożitati minnufih fil-Bank. Is-Segretarju-Ġenerali għandu jżomm flus f'akkont għal spejjeż u riċevuti ta' ammonti żgħar kif deċiż mill-Kumitat Eżekuttiv. 33. Il-Grupp għandu jaħtar awdituri. 34. Is-Segretarju-Ġenerali għandu jiċċirkola lill-Gvernijiet Membri kollha, kemm jista' jkun malajr wara l-aħħar tas-sena finanzjarja, rendikont annwali tal-kontijiet iċċertifikat mill-President u mill-Viċi-President, mis-Segretarju-Ġenerali u mill-awdituri. 35. Is-Segretarju-Ġenerali għandu jkun responsabbli għall-elaborazzjoni u għall-preżentazzjoni lill-Kumitat Eżekuttiv mhux aktar tard mill-31 ta' Marzu ta' kull sena budget provviżorju għas-sena finanzjarja sussegwenti għall-approvazzjoni mill-Grupp. Meta fi Kull sena kalendarja l-laqgħa annwali tal-Grupp sseħħ wara t-30 ta' Ġunju, il-budget provviżorju rakkomandat għal approvazzjoni mill-Kumitat Eżekuttiv mhux aktar tard mill-31 ta' Marzu għandu jiġi ċċirkolat lill-Gvernijiet Membri għall-kummenti u l-Kumitat Eżekuttiv għandu jkollu l-poter li japprova l-budget għas-sena ta' wara, waqt li jikkunsidra Kull kummenti li jirċievi mill-Gvernijiet Membri. 36. Is-Segretarju-Ġenerali għandu jkun responsabbli milli jippreżenta lill-Gvernijiet Membri l-budget approvat u għandu jeħtieġ pagament tal-kontribuzzjonijiet totali dovuti minn kull gvern kif stabbilit fl-istess budget. 37. L-ivjaġġar u l-ispejjeż ta' sussistenza tal-membri li qed jattendu l-laqgħat tal-Grupp għandhom jitħallsu mill-Gvernijiet Membri rispettivi, u m'għandhomx jittieħdu mill-fondi tal-Grupp. Kumitat Eżekuttiv 38. Il-Kumitat Eżekuttiv għandu jikkonsisti fi Gvernijiet Membri li jiġu eletti fil-laqgħa annwali tal-Grupp. Il-President u l-Viċi-President tal-Grupp għandhom ikunu membri ex ufficio. Il-membri kollha tal-Kumitat li jixtiequ jservu għat-tieni s-sena jew għas-sena sussegwenti għandhom joqogħdu għal elezzjoni mill-ġdid fil-laqgħa annwali. 39. Il-preżenza ta' maġġoranza sempliċi ta' membri tal-grupp, li tinkludi minn ta' l-inqas tliet produtturi tal-gomma naturali u sitt konsumaturi, inkluż minn ta' l-inqas tliet produtturi tal-gomma sintentika, għandha tkun neċessarja sabiex tikkostitwixxi l-kworum fi Kull laqgħa tal-Grupp. 40. Il-President u l-Viċi-President tal-Kumitat għandhom jiġu eletti mill-membri tal-Kumitat fil-laqgħa tal-Kumitat immedjatament wara l-laqgħa annwali tal-Grupp. 41. Il-Kumitat għandu: (a) jeżamina l-progress ta' l-azzjoni meħuda bejn il-laqgħat tal-Grupp u jagħti, fejn neċessarju, aktar istruzzjonijiet fuq dan lis-Segretarju-Ġenerali; (b) jikkunsidra Kull materja oħra li tista' tinħoloq bejn il-laqgħat tal-Grupp, jagħmel dawk ir-rakkomandazzjonijiet meqjusa xierqa (ara Klawżola 45), u, fejn neċessarju u urġenti, jieħu dik l-azzjoni kif inhi konsistenti ma' l-għanijiet u l-politika tal-Grupp; (ċ) jeserċita dak il-kontroll tax-xogħol amministrattiv u finanzjarju tas-Segretarjat kif meħtieġ; (d) jirrakkomanda budget għal approvazzjoni mill-Grupp jew, skond id-disposizzjoni tal-Klawżola 35, japprova budget għas-sena ta' wara; (e) jippreżenta matul il-laqgħa annwali tal-Grupp rapport dwar l-attivitajiet mill-aħħar laqgħa annwali tal-Grupp; (f) jieħu r-responsabbiltà ta' dak ix-xogħol għal u f'ismu skond kif jiddeċiedi l-Grupp. 42. Il-Kumitat għandu jiltaqa' f'ħinijiet li għandhom jiġu deċiżi mill-membri tiegħu jew kif imsejjaħ mis-Segretarju-Ġenerali u fi Kull każ fi żmien sitt xhur mill-laqgħa annwali preċedenti tal-Grupp. 43. Il-Gvernijiet Membri kollha għandhom jirċievu l-aġenda tal-laqgħat tal-Kumitat minn qabel u għadhom jirċievu l-minuti tal-laqgħat meta jiġu approvati. 44. Kull Gvern Membru jista', fuq talba tal-President tal-Kumitat, jattendi Kull laqgħa tal-Kumitat għal punt partikolari jew għal-laqgħa kollha. 45. Ir-rakkomandazzjonijiet kollha tal-Kumitat għandhom jiġu ċċirkolati lill-Gvernijiet Membri tal-Grupp mis-Segretarju-Ġenerali qabel ma jiġu implementati, b'ħin suffiċjenti għal oġġezzjonijiet li jistgħu jitqajmu minn Kull membru jekk jixtieq hekk. Kumitat ta' Statistika 46. Il-Kumitat ta' Statistika hu magħmul mill-membri kollha tal-Grupp li jixtiequ jagħmlu parti minnu, u għandu jkollu l-għajnuna ta' kumitat ta' statistiċi esperti fir-rigward tal-gomma, li jinħatru kull sena mill-Grupp fuq rakkomandazzjoni tal-Kumitat ta' Statistika. 47. Il-Kumitat għandu jeleġġi l-President proprju tiegħu li normalment ikun ukoll President tal-Kumitat ta' l-Istatistiċi Esperti fir-rigward tal-Gomma u li għandu jibqa' fil-kariga għal sena finanzjarja waħda u jkun eliġibbli għal elezzjoni mill-ġdid. Meta fi Kull sena kalendarja, il-laqgħa annwali tal-Grupp isseħħ wara t-30 ta' Ġunju, il-President attwali għandu jkompli fil-kariga sakemm jerġa' jinħatar jew sakemm jinħatar President ġdid fil-laqgħa sussegwenti tal-Grupp. 48. Il-Kumitat għandu: (i) jirrevedi u jirrapporta fuq il-posizzjonijiet tat-talba u tal-fornitura tal-gomma; (ii) jeżamina u jirrapporta dwar Kull suġġett konness li jiġi riferut lilu mill-Grupp. 49. Il-Kumitat m'għandux joħroġ stqarrijiet uffiċjali sakemm mhux approvati mill-Grupp f'laqgħa jew fi Kull ħin ieħor mill-Kumitat Eżekuttiv jew mis-Segretarju-Ġenerali. Is-Segretarju-Ġenerali u s-Segretarjat 50. Is-Segretarju-Ġenerali għandu jkun il-kap eżekuttiv tas-Segretarjat u responsabbli lejn il-Grupp għal xogħolu. 51. Ir-responsabbiltajiet dettaljati tas-Segretarju-Ġenerali fuq kwistjonijiet bħal finanzi, ħatra ta' persunal, etċ, għandhom jiġu deċiżi mill-Kumitat Eżekuttiv bla ħsara għad-direttiva mill-Grupp. Fil-kwistjonijet kollha bħal dawn, is-Segretarju-Ġenerali hu meqjus li jaġixxi bħala aġent għall-membri kollha tal-Grupp. 52. Is-Segretarjat għandu jwettaq ix-xogħlijiet tiegħu kollha b'mod imparzjali, m'għandux jippubblika materjal preċedentament mhux ippubblikat fornit mill-Gvernijiet Membri mingħajr approvazzjoni minn qabel tagħhom, u m'għandux jibda diskussjonijiet dwar kwistjonijiet politiċi. 53. Il-kompiti tas-Segretarjat huma: (i) li jipprovdi lill-Grupp bl-aħjar informazzjoni possibbli dwar statistiċi u kwistjonijiet ekonomiċi usa' meta dawn jikkonċernaw il-gomma; (ii) li jipprovdi rabta bejn il-Gvernijiet Membri dwar kwistjonijiet tal-gomma bejn il-laqgħat tal-Grupp; (iii) li jagħmel il-preparazzjonijiet neċessarji għal-laqgħat tal-Grupp; (iv) li jżomm kuntatt ma' organizzazzjonijiet internazzjonali oħrajn li xogħolhom hu relevanti u ta' interess għax-xogħol tal-Grupp; (v) li jagħmel dawk l-istudju li l-Grupp jista' jafdalu skond il-paragrafi 5 u 25. REGOLI TA' PROĊEDURA Emendi għar-Regoli ta' Proċedura ġew adottati mill-Grupp fil-laqgħat tal-kapijiet tad-delegazzjonijiet miżmuma matul is-sitta u tletin u s-sebgħa u tletin Assemblea tan-Nazzjonijiet f'Tokyo u f'Phuket. Ir-Regoli 1 sa 10 ġew adottati fil-laqgħa ta' l-1 u tat-2 ta' Marzu 1995 u daħlu fis-seħħ fit-2 ta' Marzu 1995. Ir-Regoli 11 u 12 ġew adottati fil-laqgħa tal-15 u tas-16 ta' April 1996 u daħlu fis-seħħ fis-16 ta' April 1996. Regola 1 Proċeduri ta' vot (a) Id-deċiżjonijiet fil-laqgħat kollha tal-grupp, tal-kumitat eżekuttiv u tal-kumitat għandhom, meta possibli, isiru b'kunsens mingħajr voti kontrarji, oġġezzjonijiet formali jew riservi ta' posizzjoni. Il-presidenti tal-laqgħat jagħmlu minn kollox biex jiksbu konsensus għad-deċiżjonijiet kollha, u f'każ ta' riserva, għandu jingħata, dejjem jekk hu possibli, biżżejjed ħin sabiex jinkisbu kompromess u konsensus. (b) Jekk, fl-opinjoni tal-President tal-laqgħa, m'hemm l-ebda possibbiltà li jinkiseb konsensus fuq Kull kwistjoni, din għandha titpoġġa għal vot. (ċ) Ġeneralment, il-votazzjoni għandha ssir sabiex tinżamm it-trasparenza massima fit-teħid tad-deċiżjoni u fuq l-unika diskrezzjoni tal-President tal-laqgħa għandha ssir jew bil-wiri ta' l-idejn jew permezz ta' sejħa. F'ċirkostanzi eċċezzjonali, il-President jista', b'approvazzjoni tal-maġġoranza sempliċi ta' dawk preżenti u votanti, jiddeċiedi li hemm bżonn ta' vot sigriet jew ta' korrispondenza tal-membri interessati. (d) Bla ħsara għad-disposizzjonijiet ta' (e), id-deċiżjonijiet bil-vot għandhom jiġu adotatti b'maġġoranza sempliċi ta' dawk preżenti u votanti, sakemm deċiżjoni tal-Grupp għandha teħtieġ vot affirmattiv minn ta' l-inqas tliet produtturi tal-gomma naturali u tliet konsumaturi tal-gomma, inkluż żewġ produtturi tal-gomma sintentika, u li deċiżjoni tal-Kumitat Eżekuttiv għandha teħtieġ vot affirmattiv minn ta' l-inqas żewġ produtturi tal-gomma naturali u żewġ konsumaturi, inkluż produttur wieħed tal-gomma sintentika. (e) Deċiżjonijiet bil-vot dwar: (i) approvazzjoni jew rakkomandazzjoni tal-budget; (ii) sospensjoni ta' l-obbligi u tad-drittijiet jew esklużjoni tal-Gvernijiet Membri, għandha teħtieġ żewġ terzi tal-maġġoranza ta' dawk preżenti u votanti sakemm hu meħtieġ vot affirmattiv tal-maġġoranza sempliċi tal-produtturi u tal-konsumaturi tal-gomma naturali, mgħoddija separatament. (f) Deċiżjonijiet bil-vot dwar: (i) reviżjoni jew tmiem tal-Ftehim tal-Kwartieri Ġenerali; (ii) emendi lill-Kostituzzjoni jew lir-Regoli ta' Proċedura; (iii) lokalità tal-Kwartieri Ġenerali, għandhom jiġu determinati biss b'konsensus. (g) Is-Segretarju-Ġenerali jista', b'konsensus tal-President tal-Kumitat Eżekuttiv, jippreżenta proposta għal vot postali tal-Kumitat Eżekuttiv meta hi meħtieġa deċiżjoni urġenti. Il-membri għandhom l-għażla ta' approvazzjoni, disapprovazzjoni jew referenza għal-laqgħa sussegwenti tal-Kumitat Eżekuttiv. Approvazzjoni għandha teħtieġ voti affermattivi kif previst fid-(d) u fl-(e), ħlief meta żewġ produtturi u żewġ konsumaturi tal-gomma naturali (inkluż produttur wieħed tal-gomma sintentika) jeħtieġu hekk, id-deċiżjoni għandha tiġi diferita għal-laqgħa sussegwenti tal-Kumitat Eżekuttiv. (h) Il-President tal-Kumitat Eżekuttiv jista', bl-approvazzjoni ta' maġġoranza sempliċi tal-Kumitat Eżekuttiv, jirreferi Kull proposta għal vot postali tal-Membri tal-Grupp. Il-membri tal-Grupp għandhom l-għażla ta' approvazzjoni, disapprovazzjoni jew referenza għal laqgħa annwali jew speċjali tal-Grupp. Approvazzjoni għandha teħtieġ voti affirmattivi kif previst fid-(d) u fl-(e), ħlief meta tliet produtturi u tliet konsumaturi tal-gomma naturali (inkluż żewġ produtturi tal-gomma sintentika) jeħtieġu hekk, id-deċiżjoni għandha tiġi rreferuta għal laqgħa tal-grupp annwali jew speċjali. (i) Il-perjodu ta' żmien permess għal vot postali għandu normalment ikun ta' 30 ġurnata mid-data meta jintbagħat, imma f'każijiet ta' urġenza estrema, perjodu iqsar ta' mhux inqas minn sebat ijiem jista' jiġi approvat mill-President tal-Kumitat Eżekuttiv. Regola 2 Poteri tal-Kumitat Eżekuttiv Minkejja l-poteri mogħtija lilu bil-Klawżoli 35 u 41 tal-Kostituzzjoni, il-Kumitat Eżekuttiv m'għandux il-poter li jieħu deċiżjonijiet dwar: (a) sospensjoni ta' l-obbligi ta' sħubija tal-Gvernijiet Membri; (b) sospensjoni tad-drittijiet ta' Gvern Membru; (ċ) esklużjoni ta' Gvern Membru; (d) negozjati mill-ġdid, estensjoni jew tmiem tal-Ftehim ta' Kwartieri Ġenerali; (e) emendi tal-Kostituzzjoni jew tar-Regoli ta' Proċedura; (f) lokalità tal-Kwartieri Ġenerali; (g) ħatra tas-Segretarju-Ġenerali; imma jista' jiddiskuti l-kwistjonijiet kollha bil-għan li jagħmel rakkomandazzjonijiet lill-Laqgħat tal-Grupp. Regola 3 Kontribuzzjonijiet ta' Sħubija (a) Il-kontribuzzjonijiet ta' sħubija huma dovuti fl-1 ta' Lulju kull sena. (b) Jekk Gvern Membru ma ħallasx il-kontribuzzjoni tiegħu fi sħiħ sa l-1 ta' Diċembru, is-Segretarju-Ġenerali jista' jagħmel talba urġenti għal ħlas immedjat. (ċ) Jekk il-ħlas ma jsirx kollu sa l-1 ta' Frar, is-Segretarju-Ġenerali għandu jirrapporta l-arretrati lill-Kumitat Eżekuttiv li għandu, sakemm fiċ-ċirkostanzi partikolari ma jkunx deċiż mod ieħor, jirrakkomanda lill-Grupp is-sospensjoni tad-drittijiet ta' vot kollha tal-Gvern Membru. (d) Jekk il-ħlas ma jsirx bi sħiħ sa l-1 ta' April, il-Kumitat Eżekuttiv għandu, sakemm fiċ-ċirkostanzi partikolari ma jiddeċidix mod ieħor, jirrakkomanda lill-Grupp is-sospensjoni tas-servizzi kollha tas-Segretarjat lill-Gvern Membru. (e) Ir-rakkomandazzjonijiet meħtieġa skond (ċ) u (d) jistgħu jiġu ppreżentati lill-Grupp permezz ta' voti postali kif previst skond ir-Regola 1(g). (f) Jekk Gvern Membru ma ħallasx il-kontribuzzjoni tiegħu bi sħiħ sa l-aħħar tas-sena finanzjarja, il-valur tal-ħlas dovut għandu jinżamm billi jiżdied bir-rata annwali ta' inflazzjoni fil-pajjiż ta' Kwartieri Ġenerali użat fil-kalkolu tal-budget għal kull sena li għaliha l-ħlas jibqa' f'arretrati. Il-ħlas rivedut għandu jiġi kkalkolat u mħabbar lill-Gvern Membru mis-Segretarju-Ġenerali fl-aħħar ta' kull kwart tas-sena finanzjarja sakemm din id-disposizzjoni ma tapplikax għal kontribuzzjonijiet dovuti qabel it-30 ta' Ġunju 1995. (g) L-ebda deċiżjoni jew azzjoni meħuda skond id-disposizzjonijiet ta' din il-klawżola m'għandhomx jippreġudikaw id-drittijiet tal-Gvern Membru kkonċernat li jiġi rrappreżentat fi Kull laqgħa ta' grupp li matulha se jiġu diskussi l-kondizzjonijiet tas-sħubija tiegħu, jew li jagħmel rappreżentazzjonijiet f'dawn il-laqgħat, lanqas m'għandhom dawn it-tip ta' deċiżjonijiet jew azzjonijiet jostakolaw jew idewmu l-konsiderazzjoni mill-Grupp ta' sospensjoni tal-Gvern Membru kif previst skond il-Klawżola 14 tal-Kostituzzjoni. Regola 4 Ammissjoni mill-ġdid fil-Grupp Kull talba għal ammissjoni mill-ġdid fil-Grupp minn Gvern sospiż skond il-Klawżola 14 tal-Kostituzzjoni b'obbligi finanzjarji sospiżi għandha tiġi kkunsidrata mill-Kumitat Eżekuttiv bil-għan li jintlaħaq ftehim għar-rilaxx ta' l-obbligi finanzjarji. Ftehim bħal dan għandu jiġi ppreżentat matul il-laqgħa tal-grupp għal approvazzjoni. Regola 5 Irtirar mill-Grupp Avviż ta' irtirar minn Gvern Membru għandu jingħata bil-miktub lis-Segretarju-Ġenerali sa l-1 ta' Frar sabiex jidħol fis-seħħ fit-30 ta' Ġunju u l-Gvernijiet Membri li jagħtu avviż wara l-1 ta' Frar huma obbligati li jħallsu l-kontribuzzjoni tas-sħubija għas-sena finanzjarja sussegwenti, ħlief meta d-deċiżjoni ta' irtirar hi konsegwenza ta' tibdil fil-Kostituzzjoni jew fir-Regoli ta' Proċedura li mhumieax aċċettabbli għall-Gvern Membru, fejn il-ħtiġiet għal avviż u r-responsabbiltà finanzjarja huma rinunzjati. Kull avviż bħal dan ta' irtirar għandu jiġi kkomunikat mis-Segretarju-Ġenerali lill-Gvernijiet Membri l-oħra kemm jista' jkun malajr wara riċevuta ta' dan. Regola 6 Ħatra u termini ta' referenza ta' l-awdituri (a) Il-ħatra ta' l-awdituri skond il-Klawżola 33 tal-Kostituzzjoni għandha ssir fuq ir-rakkomandazzjoni tas-Segretarju-Ġenerali li għandu, b'konsultazzjoni mal-President tal-Kumitat Eżekuttiv, ikun responsabbli għall-kontroll tal-prestazzjoni ta' l-awdituri u jistieden, minn ta' l-inqas kull erba' snin, offerti għal xogħol minn kumpanniji legalment kwalifikati għal verifika tal-kontijiet. (b) It-termini tal-ħatra ta' l-awdituri għandhom jiġu ddeterminati kull sena mill-Kumitat Eżekuttiv waqt li jżomm f'moħħu l-bżonn ta' reviżjoni ta' l-effiċjenza ta' l-amministrazzjoni u tal-ġestjoni tas-Segretarjat f'intervalli xierqa. Regola 7 Assemblea annwali (a) Is-Segretarju-Ġenerali għandu jipprovdi fil-budget somma biżżejjed biex tinżamm laqgħa tal-grupp f'Londra. (b) Meta l-Grupp iżomm Assemblea fuq l-istedina ta' Gvern Membru, dan ta' l-aħħar għandu jkun responsabbli għall-ispejjeż kollha tas-Segretarjat b'konnessjoni ma' l-assemblea, meta dawn ikunu aktar mill-budget provviżorju. (ċ) Meta l-ispejjeż li jintefqu mis-Segretarjat b'konnessjoni ma' l-assemblea huma anqas mill-ammont ipprovdut fil-budget, il-bilanċ għandu jiġi kkreditat lill-fond ta' ġestjoni. Regola 8 Kumitat Ekonomiku (a) Il-Grupp għandu jistabbilixxi Kumitat Ekonomiku li għandu jiltaqa' f'kull assemblea u f'kull laqgħa tal-grupp. Għandu jkun magħmul mill-membri kollha tal-Grupp li jixtiequ jservu fih, u għandu jkollu l-għajnuna ta' Panel ta' konsulenti tas-settur industrijali. (b) Il-President tal-Kumitat Ekonomiku, magħżul b'titlu personali, għandu jiġi elett mill-Kumitat minn fost il-membri tiegħu għal terminu ta' sentejn. (ċ) Il-funzjoni tal-Kumitat għandha tkun li taqbel, tikkontrolla, u tirrevedi l-punti ekonomiċi u tekno-ekonomiċi fil-Programm ta' Ħidma tas-Segretarjat u biex jagħmel rakkomandazzjonijiet lill-Grupp dwar introduzzjoni, kontinwazzjoni u pubblikazzjoni tad-dokumenti ppreparati fil-Programm ta' Ħidma. (d) Fil-konsiderazzjoni tiegħu tal-Programm ta' Ħidma, il-Kumitat Ekonomiku għandu jikkunsidra Kull opinjonijiet u rakkomandazzjonijiet magħmula lilu mill-Panel ta' Konsulenti tas-Settur Industrijali. Regola 9 Panel ta' Konsulenti tas-Settur Industrijali (a) Il-Kumitat Ekonomiku għandu jistabbilixxi Panel ta' Konsulenti tas-Settur Industrijali sabiex jipprovdi kanal ta' komunikazzjoni b'parteċipazzjoni mill-partijiet kollha tas-settur tal-gomma, inkluż is-settur industrijali, il-kummerċ, id-dinja akkademika, ir-riċerka u t-teknoloġija, sabiex jelaboraw direzzjoni u kontenut tal-Programm ta' Ħidma tas-Segretarjat, u sabiex jagħmlu kummenti u rakkomandazzjonijiet fuq dan lill-Kumitat Ekonomiku. (b) Il-President tal-Panel ta' Konsulenti tas-Settur Industrijali għandu jkun is-Segretarju-Ġenerali. (ċ) Il-membri tal-Panel ta' Konsulenti tas-Settur Industrijali għandhom ikun irrakkomandati lill-Kumitat Ekonomiku mis-Segretarjat u mill-membri tal-Panel, waqt li tinżamm f'konsiderazzjoni n-neċessità li tiġi rrappreżentata sezzjoni wiesgħa ta' interessi u d-disponibbiltà tal-persuni in kwistjoni biex jipparteċipaw f'laqgħat. Lista miftiehma tal-membri għandha tiġi ppreżentata mill-Panel f'kull laqgħa lill-Kumitat Ekonomiku għal approvazzjoni. (d) Il-Panel ta' Konsulenti tas-Settur Industrijali għandu jiltaqa' immedjatament qabel kull Assemblea u Laqgħa tal-Grupp u fi Kull ħinijiet oħra kif jistgħu jkunu miftiehma mill-Kumitat Eżekuttiv sabiex: (i) jiddiskuti l-fatturi ekonomiċi u tekno-ekonomiċi li jolqtu l-industrija ta' l-elastomeri, u l-iżvilupp futur tagħha; (ii) jirrevedi u jiddiskuti l-progress tal-Programm ta' Ħidma tas-Segretarjat u sabiex jagħmel rakkomandazzjonijiet għall-inklużjoni tal-punti fil-Programm; (iii) jirrevedi u jikkontrolla l-progress tal-proġetti ffinanzjati mill-Fond Komuni għall-Prodotti Bażiċi jew minn korpijiet oħra, u sabiex jirrevedi proposti ġodda li jistgħu jiġu ppreżentati għal finanzjament; (iv) jagħmel rapporti u rakkomandazzjonijiet kif meqjusa approprjati lill-Kumitat Ekonomiku. (e) Membri tal-Panel ta' Konsulenti tas-Settur Industrijali għandhom ikunu intitolati għal attendenza ħielsa fil-Forum Internazzjonali tal-Gomma jekk jattendu għal-Laqgħa tal-Panel Konsultattiv li sseħħ immedjatament qabel il-Forum. Regola 10 Panel ta' Soċji (a) Is-Segretarju-Ġenerali għandu jistabbilixxi Panel ta' soċji sabiex jinkoraġġixxi interazzjoni bejn is-settur industrijali u s-Segretarjat. Is-sħubija għandha tkun disponibbli għal Kull kumpannija jew organizzazzjoni b'interess fl-industrija tal-gomma ma' ħlas tal-miżata annwali approprjata tas-sħubija. (b) Il-miżata annwali ta' sħubija għandha tkun approvata kull sena mill-Kumitat Eżekuttiv, u għandha tkun iffissata fir-rigward ta' benefiċċji ta' sħubija b'divrenzali xieraq bejn kumpanniji/organizzazzjonijiet ibbażati f'pajjiżi Membri u f'dawk li mhumiex membri. (ċ) Membri tal-Panel ta' Soċji għandhom ikunu intitolati għall-benefiċċji li ġejjin: (i) arbural b'xejn fill-pubblikazzjonijiet Rubber Statistical Bulletin u International Rubber Digest; (ii) kopji b'xejn tad-dokumenti kollha tas-Segretarjat li joħorġu mill-Programm ta' Ħidma; (iii) aċċess b'xejn għall-bażi ta' informazzjoni kollha tas-Segretarjat u għall-informazzjoni mill-persunal tas-Segretarjat sakemm il-fornitura ta' din l-informazzjoni ma titfax piż fuq ix-xogħol normali tal-persunal ikkonċernat; (iv) post wieħed b'xejn għal kull Forum Internazzjonali dwar il-Gomma; (v) stedina għal persuna waħda sabiex tattendi l-laqgħat tal-Kumitat ta' Statistiċi Esperti fir-rigward tal-Gomma u tal-Panel ta' Konsulenti tas-Settur Industrijali, sakemm l-ispiża ta' l-attendenza tinġarr mill-membru tal-Panel. (d) Il-jedd għall-benefiċċji tas-Sħubija tal-Panel tas-Soċji għandu jittieħed jekk il-miżata annwali ma titħallasx sa sitt xhur mid-data tas-sħubija, u d-dokumenti u r-rapporti m'għandhomx jiġu pprovduti sakemm ma titħallasx il-miżata tas-sħubija. Regola 11 Ħatra tal-Viċi-President (a) Viċi-President għandu normalment jinħatar jew jiġi elett għall-kumitati kollha u għall-Panels ta' konsulenza kollha maħtura mill-Grupp skond il-Klawżola 24 tal-Kostituzzjoni. Il-Viċi-President għandu jaġixxi ta' President tal-Kumitat jew tal-Panel ta' Konsulenza fin-nuqqas tal-President elett. Fin-nuqqas tat-tnejn, għandu jiġi elett President għal-laqgħa minn fost dawk preżenti. (b) Il-Kumitat ta' Statistika għandu jeleġġi mill-membri tiegħu f'kull laqgħa l-Viċi-President proprju tiegħu, li għandu jkun persuna fiżika u li jibqa' fil-posizzjoni sal-laqgħa sussegwenti tal-Kumitat imma li għandu jkun eliġibbli għal elezzjoni mill-ġdid. (ċ) Il-Kumitat ta' Statistiċi Esperti fir-rigward tal-Gomma għandu jeleġġi mill-membri tiegħu f'kull laqgħa l-Viċi-President proprju tiegħu, li għandu jkun persuna fiżika u li jibqa' fil-posizzjoni, bla ħsara għal konferma tal-ħatra mill-Kumitat ta' Statistika, sal-laqgħa annwali sussegwenti tal-Kumitat ta' Statistiċi Esperti fir-rigward tal-Gomma, imma li għandu jkun eliġibbli għal elezzjoni mill-ġdid. (d) Il-Kumitat Ekonomiku għandu jeleġġi mill-membri tiegħu l-Viċi-President proprju tiegħu, li għandu jkun persuna fiżika u li jibqa' fil-posizzjoni għal perjodu ta' sentejn imma li għandu jkun eliġibbli għal elezzjoni mill-ġdid. (e) Il-Panel ta' Konsulenti tas-Settur Industrijali għandu jeleġġi minn fost il-membri tiegħu l-Viċi-President proprju tiegħu, li għandu jkun persuna fiżika u li, bla ħsara għal approvazzjoni mill-Kumitat Ekonomiku, għandu jibqa' fil-posizzjoni sal-laqgħa annwali sussegwenti tal-Panel imma li għandu jkun eliġibbli għal elezzjoni mill-ġdid. Regola 12 Ħatra tas-Segretarju-Ġenerali (a) Il-ħatra tas-Segretarju-Ġenerali mill-Grupp skond il-Klawżola 22 tal-Kostituzzjoni għandha, f'Laqgħa Speċjali tal-Grupp jew f'Laqgħa tal-Kapijiet tad-Delegazzjoni, ssir minn mhux aktar minn żewġ kandidati li għandhom ikunu rrakkomandati lill-Grupp minn Panel ta' għażla kkostitwit għal dak il-għan. (b) Il-Panel ta' l-Għażla għandu jiġi stabbilit mill-Kumitat Eżekuttiv, normalment minn ta' l-inqas tnax-il xahar qabel l-iskadenza tat-terminu ta' uffiċċju tas-Segretarju-Ġenerali preżenti. (ċ) Il-Panel ta' l-Għażla għandu jkun magħmul mill-President tal-Grupp u mill-President tal-Kumitat Eżekuttiv li għandhom ikunu President u Viċi-President, rispettivament, tal-Panel, u Kull membru ieħor tal-Kumitat Eżekuttiv li juri xewqa li jattendi. Is-Segretarju-Ġenerali preżenti għandu jattendi l-laqgħat tal-Panel ta' l-Għażla bħala konsulent mingħajr dritt ta' vot. L-ispejjeż kollha li jintefqu minħabba l-attendenza fil-laqgħat tal-Panel ta' l-Għażla u parteċipazzjoni fil-proċedura ta' l-għażla mir-rappreżentant tagħhom għandhom jinġarru mill-Gvernijiet Membri. (d) Il-Panel ta' l-Għazla għandu jaqbel fuq il-format ta' l-avviż għall-post ta' Segretarju-Ġenerali. L-avviż għandu jiddaħħal f'żewġ okkażjonijiet fit-taqsima approprjata ta' The Economist, u darba f' Rubber Statistical Bulletin u f' International Rubber Digest. Il-kopji ta' l-avviż għandhom ikunu disponibbli għall-Gvernijiet Membri kollha li jiżguraw ċirkolazzjoni fl-industrija tal-gomma fil-pajjiżi tagħhom. (e) L-avviż għandu jiddikjara fost ħwejjeġ oħrajn li l-ħatra se ssir għal perjodu inizjali ta' tliet snin f'livell ekwivalenti għal D1 tas-sistema tal-Ġnus Magħquda, u li l-ispejjeż li jintefqu għall-parteċipazzjoni għall-intervista għandhom jinġarru mill-applikanti. (f) L-applikazzjonijiet għandhom jintbagħtu lis-Segretarju-Ġenerali li għandu jkun responsabbli għall-aspetti amministrattivi tal-proċess ta' reklutaġġ. (g) Il- Panel ta' l-Għażla għandu jiltaqa' kif meħtieġ sabiex titħejja lista ta' mhux aktar minn sitt applikanti għal intervista. F'dan il-proċess ta' l-għażla, tingħata preferenza lill-applikanti li huma ċittadini ta' pajjiżi membri li għandhom kwalifika professjonali terzjarja jew ekwivalenti fid-dixxiplina rilevanti, u li għandhom esperjenza fl-industrija tal-gomma. (h) L-intervisti mal-kandidati nklużi fil-lista qasira għandhom jinżammu bil-għan li jintagħżel b'mod unanimu jew b'konsensus kandidat bil-kwalitajiet neċessarji ta' esperjenza, personalità, imparzjalità u l-kapaċità li jaħdem b'mod effettiv ma' uffiċjali ta' grad għoli ta' gvernijiet membri jew gvernijiet oħrajn, ta' organizzazzjonijiet internazzjonali u privati, għal rakkommandazzjoni lill-Grupp għall-ħatra bħala Segretarju-Ġenerali. F'każ li ma jkunx hemm qbil fuq kandidat wieħed, jistgħu jiġu ppreżentati lill-grupp żewġ kandidati magħżula b'konsensus. Kandidat sostitut għandu normalment jiġi ppreżentat fil-każ li l-kandidat magħżul ma jkunx jista' jieħu l-karigu minħabba mard jew raġunijiet oħrajn. (i) Il-ħatra tas-Segretarju-Ġenerali għandha ssir f'laqgħa speċjali tal-Grupp jew f'laqgħa tal-kapijiet tad-delegazzjonijiet li jitlaqqgħu speċjalment jekk neċessarju. F'każ li ħatra ma tistax tiġi miftiehma b'mod unanimu jew b'konsensus meta jiġu ppreżentati żewġ ismijiet mill-Panel ta' l-Għazla, id-deċiżjoni għandha tittieħed b'vot skond ir-Regola 1(b) u (ċ) tar-Regoli ta' Proċedura. Id-deċiżjoni teħtieġ maġġoranza ta' żewġ terzi ta' dawk preżenti u votanti sakemm ikun meħtieġ vot affirmattiv ta' maġġoranza sempliċi tal-produtturi tal-gomma naturali u tal-konsumaturi, mgħoddija separatament. Id-deċiżjoni m'għandhiex tittieħed b'vot postali. --------------------------------------------------